Gdje se kriju komarci u Poreču?

**Kuc kuc! Sezona komaraca samo što nije počela i za tren ćemo opet čuti ono neugodno tiho zujanje.**

Ono što vjerojatno niste znali je da kod nas, u Hrvatskoj, živi preko **50 vrsta komaraca**. Da, dobro ste čuli, 50 vrsta! Te vrste dolaze iz rodova **Aedes, Culex, Ochlerotatus i Anopheles.** Svaki od rodova posjeduje neke specifičnosti poput Aedesa čije vrste često mijenjaju stanište pa se vrlo lako šire. Vrste iz roda Culex polažu jajašca u sve vrste voda stajaćica, od onih čistih pa sve do jako onečišćenih. Komarci roda Anopheles prezimljuju u odrasloj fazi sakriveni u kućama i štalama. U ovaj rod spada i onaj najslavniji među komarcima, **tigrasti komarac *Aedes albopictus***, invazivna vrsta porijeklom iz jugoistočne Azije. Tigrasti komarac **prijenosnik je opasnog Denga virusa** koji je prouzročio malu epidemiju autohtone Denga groznice 2010. godine u Hrvatskoj.

**Zašto komarce uvijek nalazimo u blizini vode?**

Jajašca komaraca razvijaju se u stajaćoj **slatkovodnoj ili boćatoj** **vodi,** a za razvoj ličinki dovoljna jako mala količina vode (jedna čaša!). Kako bi znali gdje se na području Poreča nalaze najveće površine stajaće vode, prošle 2018. godine tim znanstvenika iz **Centra za invazivne vrste, Zavoda za javno zdravstvo Istarske županije i izvoditelj DDD mjera, tvrtka Eko Matić d.o.o. izašli su na teren.**

**Što smo otkrili?**

Prioritet monitoringa bili su **najgušće naseljeni dijelovi grada Poreča** i šire (centar grada zajedno s pripadajućim naseljima, Žbandaj, Baderna, Musalež, Nova vas, Kadumi). Tijekom monitoringa, prikupljeni su podaci za **66 legla** iz čega je napravljena početna baza podataka. Od 66 evidentiranih legla, njih **17 bili su prirodna staništa** (stalne ili povremene lokve), te **49 umjetnih vodenih staništa** (bačve, kante, iskorištene automobilske gume, slivnici, građevinski otpad, vulkanizerske radnje, karting staze). Najveći broj legla nalazila su se u privatnim dvorištima a to su bile bačve i kante napunjene kišnicom. Od prikupljenih informacija izrađena je interaktivna karta svih lokacija legla komaraca na području grada Poreča. Kartu možete pogledati na slijedećem linku: <http://editor.giscloud.com/map/956700/monitoringkomaracaporec>

**Prevencija je najbolja mjera!**

**Savjetujemo svima koji u dvorištima posjeduju bačve, kante, kamenice i slično da redovito izlijevaju nakupljenu vodu (svakih 7 dana) ili da natkrivanjem onemoguće nakupljanje kišnice.**

**Najučinkovitiji postupak** smanjenja populacije komaraca je smanjivanje pogodnih staništa za razvoj ličinki. No, ako to nije moguće, prelazi se na postupak **larvicidnog tretmana** što uključuje preparate poput tableta, granula, vodenih otopina i silikonskog ulja. Takvi preparati djeluju na površinsku napetost vode te onemogućavanju izlazak ličinki komaraca iz vode te daljnji razvoj u odraslu jedinku.

**Svi možemo pomoći u smanjenju legla komaraca!**

Javite nam se u Centar za invazivne vrste ako primijetite povećan broj komaraca u blizini Vašeg doma na br. tel. +385 52 408 304 , e-mail: civ@iptpo.hr ili putem [Facebooka](https://www.facebook.com/civporec/)!